ORDE do 6 de maio de 2011 pola que se convocan os premios extraordinarios de bacharelato correspondentes ao curso 2010-2011.
Consellería de Educación e Ordenación Universitaria — III. Outras disposicións — 20/05/2011

A Orde EDU/2058/2010, do 13 de xullo de 2010, pola que se regulan os premios nacionais de bacharelato establecidos pola Lei orgánica 2/2006, do 3 de maio, de educación, e se regulan os requisitos e o procedemento para a súa concesión (BOE do 29 de xullo de 2010), determina no seu artigo 4.1 que as administracións educativas competentes poderán convocar e conceder premios extraordinarios de bacharelato nos seus respectivos ámbitos de competencias.
Na súa virtude, a Consellería de Educación e Ordenación Universitaria, facendo uso desta habilitación e das atribucións que ten conferidas, e de acordo co disposto na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia,
Artigo 1.
Obxecto.
Convócanse en Galicia os premios extraordinarios de bacharelato para o alumnado que finalizase os estudos de bacharelato no curso 2010-2011 nun centro docente da Comunidade Autónoma de Galicia.
Artigo 2.
Número e recoñecemento.
1. Poderase conceder un máximo de 20 premios extraordinarios.
2. Cada premio estará dotado con 1.000 €, con cargo á partida orzamentaria 09.04.423A.480.1 do ano 2011 cunha dotación global de 20.000 €.
3. Estes premios extraordinarios de bacharelato son compatibles con calquera outro premio, incluídos os premios nacionais de bacharelato.
4. O alumnado que obteña o premio extraordinario recibirá, ademais da contía económica, un diploma acreditativo e o/a secretario/a do centro público onde estea depositado o expediente académico anotará nel a distinción.
5. Os/as alumnos/as que obteñan o premio extraordinario de bacharelato poderán concorrer, logo de inscrición, ao correspondente premio nacional.
6. De acordo co previsto no número 2 do artigo 25 da Lei 8/1989, do 13 de abril, de taxas e prezos públicos (BOE do 15 de abril de 1989), o alumnado que obteña o premio extraordinario de bacharelato non estará obrigado ao pagamento dos prezos públicos polos servizos académicos no primeiro curso dos estudos superiores nun centro público. No caso de que o premio se lle concedese con posterioridade ao pagamento das taxas, a universidade poderá optar entre devolver ao alumnado o seu importe ou descontalo no primeiro pagamento polo devandito concepto que o alumnado realizase con posterioridade ao da concesión do premio.
Artigo 3.
Requisitos de participación.
1. Poderá optar ao premio extraordinario de bacharelato o alumnado que cumpra os seguintes requisitos:
a) Ter cursado primeiro e segundo de bacharelato en calquera das modalidades en centros docentes españois, ben en réxime presencial ben en réxime a distancia.
b) Ter finalizado estes estudos na Comunidade Autónoma de Galicia no ano académico 2010-2011.
c) Ter obtido no conxunto dos dous cursos de bacharelato unha nota media igual ou superior a 8,75 puntos.
2. Para obter a nota media computaranse exclusivamente as cualificacións obtidas nas materias comúns, propias de modalidade e optativas dos dous cursos de bacharelato. Non computará na obtención da nota media a cualificación da materia de relixión, tendo en conta o establecido na disposición adicional primeira do Decreto 126/2008, polo que se establece a ordenación e o currículo de bacharelato na Comunidade Autónoma de Galicia.
3. A cualificación será a media aritmética das cualificacións do conxunto de materias a que se refire o punto anterior, expresada con dous decimais, arredondada ata a centésima máis próxima e, en caso de equidistancia, á superior.
4. O solicitante debe cumprir os requisitos para obter a condición de beneficiario de acordo co artigo 10 da Lei 9/2007, do 13 de xuño, de subvencións de Galicia, de estar ao día no cumprimento das obrigas tributarias ou fronte á Seguridade Social e de non ter pendente de pagamento ningunha débeda coa Administración pública da Comunidade Autónoma segundo o indica o artigo 11 do Decreto 11/2009, do 8 de xaneiro, polo que se aproba o Regulamento da Lei 9/2007.
Artigo 4 .
Documentación.
1. O alumnado que, reunindo os requisitos indicados, desexe optar aos premios extraordinarios, deberá solicitalo na secretaría do centro público de educación en que se atope o seu expediente académico.
2. Para formalizar a inscrición deberá presentar a seguinte documentación:
a. Folla de inscrición cuberta segundo o modelo do anexo I desta orde.
b. Declaración xurada de ter ou non ter percibido ou solicitado outras axudas ou premios convocados co mesmo fin polas administracións públicas competentes segundo o modelo do anexo II desta orde, co que se entenderá cumprido o mesmo requisito exixido previo ao último pagamento, no caso de non producirse variación.
3. Os centros públicos de educación elaborarán e xuntarán á documentación anterior os documentos que a seguir se relacionan:
a. O alumnado que non teña todo o seu expediente de bacharelato recollido na base de datos da aplicación XADE certificación académica dos estudos obxecto de baremo, onde se reflicta a cualificación final media a que se refire o artigo 3.2., asinada polo/a secretario/a co visto e prace do/a director/a do centro público en que se atope o expediente académico.
b. Documento xustificativo da transferencia de datos que se imprimirá, unha vez introducidos os datos da solicitude do alumnado, na aplicación informática:
http://www.edu.xunta.es/premiosbac.
4. Sen prexuízo do anterior, o alumnado poderá presentar a documentación indicada nos números 2 e 3 deste artigo, na forma prevista no artigo 38.4 da Lei 30/1992, do 26 de novembro, de réxime xurídico das administracións públicas e do procedemento administrativo común.
5. Os centros educativos remitirán a documentación, no prazo de presentación das solicitudes, ao Servizo de Avaliación e Calidade do Sistema Educativo da Dirección Xeral de Educación, Formación Profesional e Innovación Educativa, edificio administrativo San Caetano s/n, 15781 Santiago de Compostela.
6. Os rexistros dos centros educativos non se consideran incluídos dentro das dependencias enumeradas no artigo 38.4 da Lei 30/1992, do 26 de novembro, de réxime xurídico das administracións públicas e do procedemento administrativo común.
7. No caso que a documentación se presente na oficina de correos, farase en sobre aberto co fin de que o impreso de solicitude poida ser datado e selado antes da súa certificación.
Artigo 5.
Prazo de presentación de solicitudes.
O alumnado que, reunindo os requisitos indicados, desexe optar aos premios extraordinarios de bacharelato correspondentes ao curso 2010-2011, deberá solicitalo no prazo dun mes a partir do día seguinte ao da data límite da avaliación final de segundo de bacharelato. No calendario xeral do curso 2010-2011, a CiUG establece o día 24 de maio como data límite da avaliación final.
Artigo 6.
Emenda e mellora da solicitude.
De acordo co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, se a solicitude non reunir os requisitos precisos, requirirase o interesado para que, no prazo de dez días, emende a falta ou achegue os documentos preceptivos, indicándoselle que, de non facelo, se considerará como desistido da súa petición , a cal se arquivará despois de resolución que deberá ditarse nos termos do artigo 42.1 da citada lei.
Artigo 7.
Realización da proba para a obtención do premio
.
1. O alumnado deberá realizar unha proba que se estruturará en dúas partes:
1.1. Primeira parte, que se desenvolverá en dúas horas:
1.1.1. Análise e comentario crítico dun texto sobre un tema de carácter xeral, histórico, filosófico ou literario.
1.1.2. Resposta a cuestións de carácter cultural ou lingüístico sobre un texto na lingua estranxeira cursada polo alumnado como materia común de bacharelato. O exercicio realizarase sen dicionario no idioma correspondente.
1.2. Segunda parte, que se desenvolverá nunha hora:
1.2.1. Desenvolvemento de temas, respostas a cuestións e/ou exercicios prácticos dunha materia propia da modalidade e cursada polo alumnado á escolla entre técnicas de expresión gráfico-plástica, debuxo artístico II, historia da música e danza, literatura universal, matemáticas II, bioloxía, física, química, xeografía, latín II, historia da arte e matemáticas aplicadas ás ciencias sociais II.
1.2.2. O alumnado que finalice as ensinanzas profesionais de música e danza e obtivese o título de bacharelato despois de superar as materias comúns do bacharelato, de acordo co establecido no artigo 50.2 da Lei orgánica 2/2006, do 3 de maio, de educación, desenvolverá temas, respostas e cuestións e/ou exercicios prácticos da materia de historia da música e a danza.
2. Os exercicios da proba cualificaranse entre 0 e 10 puntos cun decimal.
3. A puntuación total será a suma total de cada unha das cualificacións obtidas. Para aspirar ao premio extraordinario, o alumnado deberá obter, como mínimo, cinco puntos en cada exercicio e 21 puntos ou máis na cualificación total.
4. Posto que o número de premios propostos non pode ser superior ao que resulte da aplicación do artigo 2 desta orde, en caso de empate darase preferencia primeiro á mellor nota media referida no artigo 3.2, despois, á cualificación da primeira parte da proba e, finalmente, á cualificación da segunda parte da proba. De persistir o empate, o tribunal procederá a realizar un sorteo.
5. As probas realizaranse nos lugares e datas que se publicarán mediante resolución publicada no
Diario Oficial de Galicia
e na páxina web http://www.edu.xunta.es/premiosbac.
Artigo 8.
Tribunal.
1. O tribunal encargado de elaborar, supervisar e avaliar as probas estará presidido pola persoa responsable da Dirección Xeral de Educación, Formación Profesional e Innovación Educativa ou persoa en que delegue. Ademais de polo presidente/a, estará constituído pola persoa responsable do Servizo de Avaliación e Calidade do Sistema Educativo, por especialistas nas distintas materias procedentes dos corpos de inspectores de educación e/ou do corpo de catedráticos e/ou do corpo de profesorado de ensino secundario, designados pola Dirección Xeral de Educación, Formación Profesional e Innovación Educativa. Actuará como secretario/a, con voz e sen voto, un/unha funcionario/a da Dirección Xeral de Educación, Formación Profesional e Innovación Educativa.
2. Para efectos de colaboración no disposto no parágrafo anterior, poderanse constituír comisións delegadas integradas por membros do tribunal e outros/as especialistas nas distintas materias que compoñen as probas.
3. O tribunal fará públicas as cualificacións obtidas polos candidatos e candidatas a través do portal educativo da Xunta de Galicia, http://www.edu.xunta.es.
4. O alumnado examinado, ou os seus pais/nais ou representantes legais, poderán reclamar por escrito contra a cualificación obtida, mediante instancia dirixida ao director xeral de Educación, Formación Profesional e Innovación Educativa, no prazo de dez días a partir do seguinte a aquel en que sexan públicas as cualificacións.
a. As probas contra as cales se faga esta reclamación serán revisadas por un profesor ou profesora especialista distinto ao que realizou a primeira corrección.
b. A cualificación final da proba contra a que se fixeron reclamacións será a que resulte desta revisión.
5. A percepción de asistencias deste tribunal aterase á categoría correspondente que determine a Dirección Xeral da Función Pública da Consellería de Facenda, segundo o disposto no Decreto144/2001, do 7 de xuño, sobre indemnizacións por razón do servizo ao persoal con destino na Administración autonómica de Galicia.
Artigo 9.
Proposta de concesión dos premios e publicación da resolución de adxudicación.
1. Unha vez resoltas as reclamacións, o tribunal elaborará a acta coa proposta definitiva de adxudicación dos premios extraordinarios.
2. A acta quedará arquivada na Dirección Xeral de Educación, Formación Profesional e Innovación Educativa, e serán remitidas copias da proposta definitiva á Secretaría Xeral de Universidades, aos reitorados das Universidades de Santiago de Compostela, A Coruña e Vigo, aos departamentos territoriais da Consellería de Educación e Ordenación Universitaria e á Dirección Xeral de Avaliación e Cooperación Territorial do Ministerio de Educación.
3. O director xeral de Educación, Formación Profesional e Innovación Educativa elevará a proposta feita polo tribunal ao conselleiro de Educación e Ordenación Universitaria, quen emitirá a correspondente orde de adxudicación para a súa publicación no
Diario Oficial de Galicia
.
4. O prazo máximo para notificar a resolución deste procedemento será de seis meses desde o día seguinte ao da finalización do prazo de inscrición, tendo efectos desestimatorios a falta de resolución expresa nese período.
Artigo 10.
Recurso contra a orde de adxudicación.
Contra a devandita orde de adxudicación dos premios poderase recorrer mediante recurso potestativo de reposición ante o conselleiro de Educación e Ordenación Universitaria, no prazo dun mes a partir do día seguinte ao da data de publicación no
Diario Oficial de Galicia
, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente mediante recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses, segundo prevé o artigo 46 da Lei 29/1998, do 13 de xullo.
Artigo 11.
Obriga dos/as gañadores/as.
1. O alumnado gañador dos premios ten a obriga de someterse ás actuacións de comprobación que poidan efectuar os órganos de comprobación competentes, para o que achegará canta información lle sexa requirida, de acordo co artigo 11 da Lei 9/2007.
2. O alumnado premiado presentará certificación de titularidade dunha conta bancaria con 20 díxitos na cal se ingresará mediante transferencia bancaria a dotación do premio. Esta cantidade estará suxeita ás retencións que legalmente correspondan.
3. O beneficiario ten a obriga do reintegro, total ou parcial, da subvención ou da axuda pública percibida no suposto de incumprimento das condicións establecidas para a súa concesión, tal como indica o artigo 14 j) da Lei 9/2007, do 13 de xuño, de subvencións de Galicia.
Artigo. 12.
Información aos/ás interesados/as.
Ademais da información recollida no
Diario Oficial de Galicia
, o alumnado poderá informarse do proceso e facer consultas no portal educativo http://www.edu.xunta.es/portal, na páxina de inicio da aplicación http://www.edu.xunta.es/premiosbac e na Unidade de Atención a Centros (UAC).
Artigo 13.
Modificación da orde de adxudicación.
Toda alteración das condicións tidas en conta para a concesión dos premios poderá dar lugar á modificación da orde de adxudicación do premio concedido, conforme o artigo 23 da Lei 9/2007.
Artigo 14.
Transparencia das prácticas da Administración.
De conformidade co artigo 13.4 da Lei 4/2006, do 30 de xuño, de transparencia e de boas prácticas na Administración pública galega, a Consellería de Educación e Ordenación Universitaria publicará na súa páxina web oficial a relación dos beneficiarios e beneficiarias e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e beneficiarias e da súa publicación na citada páxina web.
Disposición derradeira primeira.
Autorízase a Dirección Xeral de Educación, Formación Profesional e Innovación Educativa para adoptar os actos e medidas necesarias para a aplicación desta orde.
Disposición derradeira segunda.
Contra esta orde poderase presentar recurso potestativo de reposición ante o conselleiro de Educación e Ordenación Universitaria no prazo dun mes, a partir do día seguinte ao da data de publicación no
Diario Oficial de Galicia
, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben impugnala directamente na vía xurisdicional ante a Sala do Contencioso-administrativo do Tribunal Superior de Xustiza de Galicia, no prazo de dous meses desde tal publicación, de conformidade coa Lei 29/1998, do 13 de xullo, reguladora da xurisdición contencioso-administrativa.
Disposición derradeira terceira.
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 6 de maio de 2011.